SAEIMAS AIZSARDZĪBAS, IEKŠLIETU UN KORUPCIJAS

NOVĒRŠANAS KOMISIJAS SĒDES

PROTOKOLS Nr. 8

**2018. gada 18. decembrī plkst. 10.00**

Rīgā, Jēkaba ielā 16, komisijas sēžu zālē

Sēdē piedalās:

komisijas locekļi:

**Juris Jurašs**

**Aldis Blumbergs**

**Edvīns Šnore**

**Jānis Ādamsons**

**Kaspars Ģirģens**

**Ivans Klementjevs**

**Ainars Latkovskis**

**Juris Rancāns**

**Mārtiņš Staķis**

uzaicinātie:

* Valsts policijas Galvenās kārtības policijas pārvaldes Koordinācijas un kontroles pārvaldes kontroles Licencēšanas un atļauju sistēmas biroja priekšnieka vietnieks **Andris Melkers**
* Iekšlietu ministrijas Valsts sekretāra vietnieks, Juridiskā departamenta direktors **Vilnis Vītoliņš**
* Iekšlietu ministrijas parlamentārā sekretāre **Evika Siliņa**
* Tieslietu ministrijas Tiesu sistēmas politikas departamenta juriste **Sindija Šube**
* Latvijas Republikas pārstāvja Eiropas Savienības Tiesā biroja juriste **Viktorija Soņeca**
* Uzturlīdzekļu garantiju fonda administrācijas Juridiskās nodaļas direktore **Linda Sparāne**
* Aizsardzības ministrijas valsts sekretāra vietnieks nodrošinājuma jautājumos **Aivars Puriņš**
* Aizsardzības ministrijas Nodrošinājuma un aizsardzības investīciju politikas departamenta direktore **Kristīne Rudzīte-Stejskala**
* Aizsardzības ministrijas Juridiskā departamenta Tiesību aktu nodaļas vadītāja vietniece **Marina Baltā**
* Aizsardzības ministrijas Juridiskā departamenta Privāto tiesību nodaļas vecākā referente **Gita Gūtmane**
* Jaunsardzes un informācijas centra Plānošanas un organizācijas departamenta Administratīvās nodaļas vecākā referente **Marija Kalvāne**
* Izglītības un zinātnes ministrijas valsts sekretāra vietnieks, Sporta departamenta direktors **Edgars Severs**
* Veselības ministrijas Veselības aprūpes departamenta direktores vietniece **Antra Valdmane**
* Tiesībsarga biroja Pilsonisko un politisko tiesību nodaļas juridiskais padomnieks **Juris Siļčenko**
* Zemkopības ministrijas Meža departamenta Meža resursu un medību nodaļas vecākais referents **Jānis Bārs**
* Latvijas Mednieku asociācijas priekšsēdētājs **Haralds Barviks**
* Latvijas Mednieku savienības valdes loceklis **Jānis Zandbergs**
* Latvijas Peintbola federācijas valdes priekšsēdētājs **Uldis Bērziņš**
* Latvijas Drošības un aizsardzības industriju federācijas valdes priekšsēdētāja **Elīna Egle-Ločmele**
* Latvijas šaušanas federācijas Praktiskās šaušanas sekcijas pārstāvis **Reinis Bērziņš**

**Citas personas:**

**Saeimas Juridiskā biroja vecākā juridiskā padomniece Līvija Millere**

**Aizsardzības, iekšlietu un korupcijas novēršanas komisijas vecākā konsultante Ieva Barvika, konsultanti Inese Silabriede, Daina Sunepa un Māris Veinalds**

**Sēdi vada:** komisijaspriekšsēdētājs J.Jurašs

**Sēdi protokolē:** konsultanteI.Silabriede

**Sēdes veids:** atklāta

Darba kārtība:

1. **Grozījums Aizturēto personu turēšanas kārtības likumā (Nr. 20/Lp13) 2.lasījums.**
2. **Ieroču aprites likums (Nr. 55/Lp13) 2. lasījums.**

*Izskatāmie dokumenti:*

*1. Iekšlietu ministrijas 14.12.2018. vēstule Nr.1-28/2782 (Saeimas reģ. nr. 2/261-13/18);*

*2. Aizsardzības ministrijas 13.12.2018. vēstule Nr. MV-N/3003 (Saeimas reģ. nr. 2/250-13/18);*

*3. Veselības ministrijas 13.12.2018. vēstule Nr. 01-11.1/5597 (Saeimas reģ. nr. 2/247-13/18);*

*4. Tieslietu ministrijas 05.12.2018. vēstule Nr. 1-11/3046 (Saeimas reģ. nr. 2/198-13/18);*

*5. 12. Saeimas deputāta I.Boķa 31.10.2018. vēstule (Saeimas reģ. nr. 111-44-12/18;*

*6. Biedrības “Latvijas Mednieku Asociācija” 12.12.2018. vēstule Nr. 1-1/12/2018 (Saeimas reģ. nr. 3/266-13/18);*

*7. Latvijas Šaušanas federācijas13.12.2018. vēstule Nr. 2018/12 (Saeimas reģ. nr. 3/265-13/18);*

*8. Latvijas Peintbola federācijas 29.10. 2018. vēstule (Saeimas reģ. nr. 3/1824-12/18);*

*9. Biedrības “Latvijas Mednieku savienība” 05.11.2018. vēstule Nr. 1-18/27 (Saeimas reģ. nr. 3/1866-12/18);*

*10. Biedrības “Latvijas Mednieku savienība” 17.12.2018. vēstule Nr. 1-2/12/2018;*

*11. SIA GUNSnLASERS 02.11.2018. vēstule (Saeimas reģ. nr. 3/1851-12/18);*

J.Jurašs atklāj sēdi un iepazīstina ar izskatāmo darba kārtību

1. **Grozījums Aizturēto personu turēšanas kārtības likumā (Nr. 20/Lp13) 2.lasījums.**

J.Jurašs informē, ka par izskatāmo likumprojektu priekšlikumi nav saņemti, dod vārdu Iekšlietu ministrijas pārstāvjiem.

V.Vītoliņš informē komisiju par izskatāmā likumprojekta būtību; aicina atbalstīt.

J.Jurašs aicina atbalstīt likumprojektu “Grozījums Aizturēto personu turēšanas kārtības likumā” (Nr. 20/Lp13) otrajam lasījumam un noteikt priekšlikumu iesniegšanas termiņu trešajam lasījumam 5 dienas.

*Deputātiem nav iebildumu.*

**LĒMUMS:**

**-** atbalstīt likumprojektu “Grozījums Aizturēto personu turēšanas kārtības likumā” (Nr. 20/Lp13) otrajam lasījumam;

- priekšlikumu iesniegšanas termiņš trešajam lasījumam – 5 dienas.

**2. Likumprojekts “Ieroču aprites likums” (Nr. 55/Lp13) 2. lasījums.**

J.Jurašs informē par personām, kuras uzaicinātas uz likumprojekta izskatīšanu. Atzīmē, ka par izskatāmo likumprojektu saņemts daudz priekšlikumu. Aicina sākt to izskatīšanu.

**Nr.1 – Saeimas Juridiskā biroja priekšlikums: l**ikumprojekta 1. pantā ietvertos terminus izkārtot alfabētiskā secībā.

**L.Millere** informē par konsekvencēm likumos – terminu sakārtošanā tiek ievērota alfabēta secība.

***Deputātiem un uzaicinātajām amatpersonām nav iebildumu.***

**Komisija nolemj atbalstīt priekšlikumu Nr.1.**

Nr. 2 - **Saeimas Juridiskā biroja ieteikums:** vērst uzmanību uz to, ka 1. panta 1.punktā termina skaidrojumā ietverto jēdzienu “neunitāra munīcija” arī būtu jāizskaidro.

**L.Millere** atzīmē, ka šis Juridiskā biroja norādījums tiek atrisināts Iekšlietu ministrijas priekšlikumā Nr.3.

**Nr. 3** – iekšlietu ministra R.Kozlovska priekšlikums: papildināt likumprojekta 1. panta 1.punktu aiz vārdiem “neunitārās munīcijas” ar vārdiem iekavās “(munīcijas sastāvdaļas, kas nav apvienotas vienā patronā)”.

**V.Vītoliņš** paskaidro ministrijas piedāvāto precizējumu, lūdz to atbalstīt.

**R.Bērziņš** iebilst pret piedāvāto redakciju, komentē jēdzienu “antīkais šaujamierocis”, iesaka konkretizēt patronas izpratni.

**V.Vītoliņš** pieņem zināšanai R.Bērziņa ieteikumu, apsola to ietvert priekšlikumos trešajam lasījumam.

**Komisija nolemj atbalstīt priekšlikumu Nr.3.**

Nr. 4 – iekšlietu ministra R.Kozlovska priekšlikums: izslēgt likumprojekta 1. panta 4.punktā vārdus “pārdošana, maiņa, dāvināšana, pārreģistrēšana vai citāda”.

V.Vītoliņš izskaidro priekšlikumu.

L.Millere iesaka to neatbalstīt, jo sākotnējais teksts precīzāk izskaidro terminu “realizēšana”.

**Komisija nolemj neatbalstīt priekšlikumu Nr.4.**

Nr. 5 – SIA “Gunsnlasers” priekšlikums: izteikt terminu “peintbola ierocis” 1. panta 34.punktā citā redakcijā.

U.Bērziņš iesniedzēju vārdā izskaidro priekšlikuma nepieciešamību.

*Notiek diskusija. Deputāti un uzaicinātās amatpersonas priekšlikumu neatbalsta.*

Nr. 6 – iekšlietu ministra R.Kozlovska priekšlikums: papildināt likumprojekta 1. panta 34.punktu pēc vārda “želatīna” ar vārdiem “vai cita materiāla”.

V.Vītoliņš paskaidro, ka šis ministrijas priekšlikums ietver arī SIA “Gunsnlasers” ieteikumu. Iesaka nekoncentrēties uz bumbu materiālu.

J.Jurašs atzīmē, ka ministrijas priekšlikums ir aptverošs, iesaka to atbalstīt.

**Komisija nolemj atbalstīt priekšlikumu Nr.6.**

Nr. 7 – iekšlietu ministra R.Kozlovska priekšlikums: papildināt likumprojekta 1. panta 41.punktu pēc vārda “dzelzs” ar vārdiem “vai cita materiāla”.

V.Vītoliņš paskaidro, ka ar šo ministrijas priekšlikumu “straikbola ieroča” jēdziens tiek paplašināts.

**Komisija nolemj atbalstīt priekšlikumu Nr.7.**

Nr. 8 – biedrības “Latvijas Šaušanas federācija” priekšlikums: izteikt 3. panta pirmās daļas 1.punktu citā redakcijā.

R.Bērziņš izskaidro priekšlikuma būtību un reālo situāciju, kādēļ tas vajadzīgs. Uzsver nepieciešamību likumā ietvert jēdzienus “antīkie šaujamieroči un to atdarinājumi”, jo tie ir dažādi.

A.Melkers konceptuāli atbalsta R.Bērziņa viedokli. Paskaidro, ka šis ieteikums jau ir ietverts ministrijas priekšlikumā Nr. 10.

Nr. 9 – Latvijas Peintbola federācijas priekšlikums: aizstāt 3. panta pirmās daļas 4.punktā skaitļus un vārdus “nepārsniedz 0,5 džoulus” ar skaitļiem un vārdiem “nepārsniedz 12 džoulus”.

U.Bērziņš izskaidro problēmas, kas varētu rasties skolēnu čempionātos, atstājot esošo redakciju.

*Notiek diskusija. Deputāti un uzaicinātās amatpersonas priekšlikumu atbalsta. Iespējami Iekšlietu ministrijas precizējumi trešā lasījuma priekšlikumos.*

J.Jurašs ierosina atbalstīt Latvijas Peintbola federācijas priekšlikumu Nr.9 kā komisijas priekšlikumu.

**Komisija nolemj **atbalstīt** priekšlikumu Nr.9**kā komisijas priekšlikumu.

Nr. 10 – iekšlietu ministra R.Kozlovska priekšlikums: papildināt likumprojekta 3.panta pirmo daļu ar 9.punktu šādā redakcijā: “9) antīkos šaujamieroču atdarinājumus, ja no tiem nevar šaut ar patronu, kas paredzēta aizliegtajiem šaujamieročiem vai šaujamieročiem, kuru apritei nepieciešama Valsts policijas atļauja.”.

*Turpinās par priekšlikumu Nr.8 uzsāktā diskusija.*

L.Millere lūdz skaidrojumu par atšķirību starp atdarinājumu un kopiju.

A.Melkers izskaidro šo jēdzienu atšķirības.

L.Millere iesaka redakcionālu precizējumu šajā priekšlikumā.

J.Jurašs aicina atbalstīt priekšlikumu Nr.10, to redakcionāli precizējot.

**Komisija nolemj **atbalstīt** priekšlikumu Nr.10,** to redakcionāli precizējot.

Nr. 11 – Saeimas deputāta M.Staķa priekšlikums: ieteikums jaunai likuma 4. pantu redakcijai.

M.Staķis uzdod A.Melkeram precizējošus jautājumus par ieroču un munīcijas klasifikāciju.

A.Melkers atbild uz M.Staķa jautājumu. Skaidro arī citu valstu regulējumu šajā jomā. Atzīmē, ka Eiropas Parlamenta un Padomes 2017. gada 17. maija Direktīva (ES) 2017/853 ar ko groza Padomes Direktīvu 91/477/EEK par ieroču iegādes un glabāšanas kontroli(turpmāk - Direktīva) nenosaka konkrētas prasības ieroču kategoriju noteikšanā, šādas tiesības paredzētas nacionālo valstu kompetencē.

M.Staķis pieņem informāciju zināšanai un atsauc savu priekšlikumu.

Nr. 12 – biedrības “Latvijas Mednieku asociācija” priekšlikums: ieteikums jaunai likuma 4. panta redakcijai. Identiska ar M.Staķa priekšlikumu.

H.Barviks kritizē pieņemto 4. panta redakciju, izsaka kritisku viedokli par likumprojekta izstrādātāju kompetenci. Uzsver nepieciešamību lielākai profesionālo organizāciju iesaistei, gatavojot šo likumprojektu.

J.Zandbergs atbalsta H.Barvika viedokli. Vērš uzmanību konstatētajām ieroču reģistrācijas problēmām.

J.Ādamsons uzskata, ka likumos nav jāietver detalizēti klasifikācijas jautājumi, tas ir Ministru kabineta noteikumu formāts.

V.Vītoliņš atbalsta J.Ādamsona viedokli.

*Notiek diskusija par Eiropas praksi ieroču klasifikācijas jautājumā, tiek uzsvērta nacionālā regulējuma nozīme.*

**Komisija nolemj **neatbalstīt** priekšlikumu Nr.12.**

Nr. 13 – aizsardzības ministra R.Bergmaņa priekšlikums: izteikt likumprojekta 4. panta pirmo daļu šādā redakcijā: “(1) Latvijā atļauta tādu šaujamieroču un to munīcijas aprite, gāzes un signālieroču aprite, kas ir klasificēti Valsts policijā, kā arī dienesta ieroču un to munīcijas, militāro ieroču un speciālo līdzekļu aprite.”

A.Puriņš komentē Aizsardzības ministrijas viedokli, nepieciešamību ietvert likumā arī militāros ieročus, tas ir tehnisks piedāvājums. Atgādina, ka likumprojekts tapa steigā, kādēļ nebija iespēja šos jautājumus pietiekami izdiskutēt.

J.Ādamsons kritizē priekšlikumu, norāda uz pretrunu saistībā ar šī likuma 4. panta (4) daļu.

L.Millere atzīmē, ka konkrētais likuma pants ir par ieroču un munīcijas klasifikāciju, nevis par visu apriti. Izsaka iespēju šo normu izteikt citā vietā.

A.Melkers komentē priekšlikumu un uzsver, ka Valsts policija nevar klasificēt militāros ieročus.

*Notiek diskusija. Tiek apsvērta šīs normas iekļaušana likumā uz trešo lasījumu.*

**Komisija nolemj neatbalstīt priekšlikumu Nr.13.**

Nr. 14 – 12. Saeimas deputāta I.Boķa priekšlikums: izteikt 4. panta pirmo daļu šādā redakcijā:

“(1) Latvijā atļauta tikai tādu šaujamieroču un to munīcijas, gāzes un signālieroču aprite, kas ir klasificēti Valsts policijā. Valsts policija izveido šaujamieroču un munīcijas klasifikācijas komisiju, kurā iekļauti Valsts policijas pārstāvji, kā arī mednieku, sporta šāvēju un ieroču ražotāju nevalstisko organizāciju pārstāvji.”

*Notiek diskusija par I.Boķa priekšlikumā ierosinātās klasifikācijas komisijas uzdevumiem, statusu un sastāvu.*

V.Vītoliņš neatbalsta piedāvāto klasifikācijas komisijas sastāvu, kurā ietverti privātie subjekti; norāda uz viņu neskaidro statusu, kas var traucēt saistoša lēmuma pieņemšanā. Atzīmē arī iespējas šīs komisijas darbu uzlabot, bet aicina priekšlikumu neatbalstīt. Informē, ka notiek darbs pie Ministru kabineta noteikumiem.

E.Severs atzīmē komisijas lēmumu apstrīdēšanas procedūru. Šī komisija sastāv no valsts amatpersonām. Pieņemot lēmumus, nedrīkst būt interešu konflikts.

J.Jurašs norāda uz nevalstisko organizāciju iesaistes nozīmi, bet aicina neatbalstīt priekšlikumu.

**Komisija nolemj neatbalstīt priekšlikumu Nr.14.**

Nr. 15 – **Saeimas Juridiskā biroja priekšlikums:** izslēgt 4. panta otro daļu, jo tās saturs jau ir ietverts šā panta pirmajā daļā un 1. panta 24.punktā.

L.Millere izskaidro priekšlikumu, norāda uz liekvārdību panta otrajā daļā.

J.Jurašs aicina neatbalstīt priekšlikumu.

**Komisija nolemj atbalstīt priekšlikumu Nr.15.**

Nr. 16 – biedrības “Latvijas Šaušanas federācija” priekšlikums: izteikt 4. panta piekto daļu citā redakcijā.

R.Bērziņš izskaidro priekšlikuma nepieciešamību, komentē reālo situāciju ieroču klasifikācijas procesā.

J.Ādamsons iesaka neatbalstīt šo priekšlikumu, jo tā ir liekvārdība. Šāds tiesiskais regulējums ietverams nevis likumā, bet Ministru kabineta noteikumos.

A.Blumbergs piekrīt gan J.Ādamsonam, gan R.Bērziņam. Izsaka savus argumentus par Ministru kabineta noteikumos izteiktu regulējumu, atsauces nepieciešamību.

L.Millere atzīst labo nodomu, bet kritizē redakciju kā grūti saprotamu.

J.Jurašs lūdz Iekšlietu ministrijas viedokli.

V.Vītoliņš komentē Administratīvā procesa likumā noteikto kārtību lēmuma pieņemšanā, norāda uz piedāvātās redakcijas neskaidrību. Iesaka neatbalstīt šo redakciju. Norāda uz Valsts policijas mājaslapā atrodamo informāciju un citiem informācijas saņemšanas veidiem.

A.Melkers komentē normatīva piemērošanas praksi atbilstoši Ministru kabineta noteikumiem. Iesaka variantus, kā risināt priekšlikumā izteiktās problēmas.

J.Jurašs aktualizē Ministru kabineta noteikumu nepieciešamību problēmu risināšanai. Aicina komisiju neatbalstīt šo priekšlikumu.

**Komisija nolemj neatbalstīt priekšlikumu Nr.16.**

**Nr. 17** – **Saeimas Juridiskā biroja priekšlikums: mainīt vietām 5. un 6. pantu.**

**L.Millere** pamato pantu maiņas lietderību saistībā ar turpmāko pantu secību.

**Komisija nolemj atbalstīt priekšlikumu Nr.17.**

 **Nr. 18** – **Saeimas Juridiskā biroja priekšlikums: papildināt 6. pantu ar jaunu pirmo daļu citā redakcijā, attiecīgi pārnumurējot turpmākās panta daļas.**

**L.Millere** izskaidro, ka šis papildinājums 6. pantu padarīs uztveramāku.

**V.Vītoliņš** atbalsta priekšlikumu.

**Komisija nolemj atbalstīt priekšlikumu Nr.18.**

 **Nr. 19** – **Saeimas Juridiskā biroja priekšlikums: izteikt 6. panta pirmās daļas ievaddaļu citā redakcijā, analoģiski precizējot arī šā panta otrās un ceturtās daļas ievaddaļu.**

**L.Millere komentē, ka tie ir redakcionāli precizējumi.**

**Iekšlietu ministrijai nav iebildumu.**

**Komisija nolemj atbalstīt priekšlikumu Nr.19.**

**Nr. 20** – **Saeimas Juridiskā biroja priekšlikums: precizējums 6. panta pirmās daļas 5.punktā, lai nerastos pretruna ar 8. panta 4.punktu un 9. panta 9.punktu.**

L.Millere izskaidro priekšlikumu, komentē izņēmuma gadījumus.

R.Bērziņš izsaka savu viedokli par šo priekšlikumu, komentē normas praktisko pielietojamību un iespējamās problēmas, kas rastos, normu svītrojot. Iesaka diskusiju turpināt, apspriežot trešo lasījumu.

A.Melkers atsaucas uz Direktīvas 1. pielikumu.

J.Bārs komentē iespējamās problēmas praksē attiecībā uz medību ieročiem, ja tiks atbalstīts šis priekšlikums.

L.Millere atzīst iespēju šo normu uz trešo lasījumu pilnveidot, bet akcentē, ka tai jāatrodas citā likuma vietā. Iesaka Iekšlietu ministrijai uz trešo lasījumu pārskatīt likuma pantos lietoto terminoloģiju un to saskaņot, lai novērstu pretrunas.

E.Siliņa apsola uz trešo lasījumu pie šī jautājuma strādāt.

J.Jurašs ierosina atbalstīt priekšlikumu.

**Komisija nolemj atbalstīt priekšlikumu Nr.20.**

 **Nr. 21** – biedrības “Latvijas Šaušanas federācija” priekšlikums: papildināt 6. panta pirmās daļas 7.punktu ar “c” apakšpunktu norādītajā redakcijā.

**R.Bērziņš** atsaucas uz Direktīvā lietoto terminoloģiju. Pauž bažas par iespējamām problēmām. Min piemērus.

**A.Melkers** norāda uz iespēju šo kārtību noteikt ar Ministru kabineta noteikumiem.

**L.Millere** uzskata, ka nepieciešamības gadījumā šo normu var ielikt arī likumā, tikai ne šajā vietā.

*Notiek diskusija par priekšlikumu.*

J.Jurašs ierosina neatbalstīt priekšlikumu.

**Komisija nolemj neatbalstīt priekšlikumu Nr.21.**

**Nr. 22** – **Saeimas Juridiskā biroja priekšlikums: 7. panta nosaukuma precizējums.**

**L.Millere komentē priekšlikumu, atsaucas uz 5. pantā lietoto terminu vienveidīgu lietošanu.**

**Iekšlietu ministrijai nav iebildumu.**

**Komisija nolemj atbalstīt priekšlikumu Nr.22.**

**Nr. 23** – **Saeimas Juridiskā biroja priekšlikums: izteikt 7. panta ievaddaļu precizētā redakcijā.**

**L.Millere paskaidro, ka tas ir redakcionāls priekšlikums.**

**A.Melkers iebilst pret šo priekšlikumu, izskaidro viedokli.**

**L.Millere saprot A.Melkera iebildumus, iesaka šo redakciju pārstrādāt uz trešo lasījumu. Atsauc Juridiskā biroja 23. priekšlikumu.**

**Nr. 24** – **Saeimas Juridiskā biroja priekšlikums: 8. panta nosaukuma precizējums.**

**L.Millere komentē priekšlikumu, atsaucas uz 5. pantā lietoto terminu vienveidīgu lietošanu.**

**Komisija nolemj atbalstīt priekšlikumu Nr.24.**

**Nr. 25** – **Saeimas Juridiskā biroja priekšlikums: izteikt 8. panta ievaddaļu precizētā redakcijā.**

**L.Millere pagaidām atsauc Juridiskā biroja 25. priekšlikumu.**

**Nr. 26** – **Saeimas Juridiskā biroja priekšlikums: 9. panta nosaukuma precizējums.**

**L.Millere komentē priekšlikumu, atsaucas uz 5. pantā lietoto terminu vienveidīgu lietošanu.**

**Komisija nolemj atbalstīt priekšlikumu Nr.26.**

**Nr. 27** – **Saeimas Juridiskā biroja priekšlikums: izteikt 9. panta ievaddaļu precizētā redakcijā.**

**L.Millere pagaidām atsauc Juridiskā biroja 27. priekšlikumu.**

**Nr. 28** – **Saeimas Juridiskā biroja priekšlikums: izteikt 10. un 11. pantu jaunā redakcijā.**

**L.Millere pagaidām atsauc Juridiskā biroja 28. priekšlikumu. Uz trešo lasījumu būs cits priekšlikums.**

**Nr. 29** – **Saeimas Juridiskā biroja priekšlikums: 10. panta nosaukuma precizējums.**

**L.Millere komentē priekšlikumu.**

**Komisija nolemj atbalstīt priekšlikumu Nr.29.**

**Nr. 30** – biedrības “Latvijas Šaušanas federācija” priekšlikums: izslēgt 13. panta otrās daļas 6.punktu – “6) izgatavot, iegādāties, glabāt, nēsāt, realizēt, izmantot un pielietot liesmu slāpētājus, kā arī ar tiem aprīkotus šaujamieročus.”

**R.Bērziņš** izskaidro priekšlikumu. Uzskata, ka šī ir arhaiska norma, jo mūsdienās jebkurš klusinātājs ir arī liesmu slāpētājs. Ja ir izslēgti klusinātāji, tad šī norma nav nepieciešama. Komentē specifiku šaušanas sportā. Uzsver, ka no praktiskā viedokļa būtu lietderīgi šo normu izslēgt.

**A.Melkers** iebilst R.Bērziņa viedoklim, pamato esošās redakcijas nepieciešamību. Akcentē nakts redzamības optikas izmantošanu un šajā sakarā iespējamās tehniskās problēmas.

*Notiek diskusija par klusinātāju un liesmu slāpētāju izmantošanas tehniskajām problēmām un priekšrocībām. Tiek atzīmēta arī militāro ieroču specifika.*

**V.Vītoliņš** akcentē sabiedriskās kārtības un drošības aspektus. Liesmu slāpētājs arī maskē vietu, no kurienes šāviens ir nācis.

**J.Bārs** atzīmē, ka neviens klusinātājs neveic pilnvērtīgas liesmu slāpētāja funkcijas. Iesaka neatbalstīt priekšlikumu.

**J.Jurašs** aicina neatbalstīt šo priekšlikumu.

**Komisija nolemj neatbalstīt priekšlikumu Nr.30.**

**J.Jurašs** aicina pārtraukt sēdi un turpināt likumprojekta izskatīšanu 19. decembra sēdē.

*Deputātiem nav iebildumu.*

J.Jurašs pateicas uzaicinātajām personām par piedalīšanos komisijas sēdē un slēdz sēdi.

Sēde pabeigta plkst. 12.00.

Komisijas priekšsēdētājs J.Jurašs

Komisijas sekretārs E.Šnore

Protokolētājs I.Silabriede